b"\n_START_ARTICLE_\nBad Manners\n_START_SECTION_\nZgodovina\n_START_PARAGRAPH_\nSkupina je nastala v Londonu leta 1976. Prvotno skupina sploh ni imela imena, ustanovni \xc4\x8dlani pa so bili: Doug Trendle (vokal), Louis 'Alphonso' Cook (kitara), David Farren (bas kitara), Brian Tuitt (bobni), Alan Sayagg (orglice) in Paul Hyman (trobenta). Sprva so fantje igrali le v lastno zabavo in na raznih \xc5\xa1olskih prireditvah, njihova zasedba pa se je iz dneva v dan spreminjala (do danes se je v njej zvrstilo \xc5\xbee ve\xc4\x8d kot 35 razli\xc4\x8dnih glasbenikov). Prvo ime skupine je bilo Stand Back, kasneje pa so se preimenovali v Stoop Solo and the Sheet Starchers. Uradno ime, ki ga imajo \xc5\xa1e danes so si nadeli konec sedemdesetih let 20. stoletja. Ime Bad Manners v dobesednem prevodu pomeni slabe manire, kar je bilo ve\xc4\x8d kot primerno ime za skupino, katere \xc4\x8dlani so bili Rude-Boys (privr\xc5\xbeenci ska glasbe druge generacije). Ime je nastalo po naklju\xc4\x8dju, ko je na koncertu v nekem pubu, pevec Buster Bloodvessel pobruhal ob\xc4\x8dinstvo, ker se je preve\xc4\x8d najedel in napil. V osemdesetih letih 20. stoletja je skupina dosegla vrhunec slave in celo ustvarila novo zvrst ska glasbe, imenovano ska'n'B, nekak\xc5\xa1no me\xc5\xa1anico ska in ritem in blues glasbe._NEWLINE_Skupina je zaslovela po celi Evropi, njen nekoliko\xc2\xa0\xc2\xbbmo\xc4\x8dnej\xc5\xa1i\xc2\xab\xc2\xa0frontman Buster Bloodvessel pa je postal nekak\xc5\xa1en mednarodni veleposlanik za debele ljudi. Debelost je zagovarjal na vsakem koraku in tudi preko pesmi, ki jih je skupina preigravala (Lip up fatty,...) ter imen albumov. Skupina je tako za\xc4\x8dela imenovati svojo specifi\xc4\x8dno glasbo kar Fat sound (debeli zvok)._NEWLINE_Za njihovo promocijo je poleg njih samih poskrbela tudi njihova zalo\xc5\xbeba Two tone Records, ki jih je vzela pod svoje okrilje kot ve\xc4\x8dino drugih britanskih ska skupin. Skupina je zadnji album izdala leta 1999, od takrat pa samo \xc5\xa1e koncertirajo po celi Evropi in ZDA."